Document ID: 31993R2700

KOMISSION ASETUS (ETY) N:o 2700/93,
annettu 30 päivänä syyskuuta 1993,
lampaan- ja vuohenlihan tuottajapalkkiota koskevista yksityiskohtaisista soveltamissäännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89(1), sellaisena kuin se on viimeksi muutettuna asetuksella (ETY) N:o 363/93(2), ja erityisesti sen 5 artiklan 9 kohdan,
ottaa huomioon lampaan- ja vuohenlihan tuottajapalkkion myöntämistä koskevista yleisistä säännöistä 27 päivänä marraskuuta 1990 annetun neuvoston asetuksen (ETY) N:o 3493/90(3), sellaisena kuin se on viimeksi muutettuna asetuksella (ETY) N:o 2070/92(4), ja erityisesti sen 1 artiklan toisen kohdan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92(5) ja erityisesti sen 6 artiklan 2 kohdan,
sekä katsoo, että
neuvoston asetuksen (ETY) N:o 3013/89 5 artiklassa tarkoitettu uuhipalkkio kuuluu tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä, jäljempänä 'yhdennetty järjestelmä`, 27 päivänä marraskuuta 1992 annetun neuvoston asetuksen (ETY) N:o 3508/92(6) soveltamisalaan; tiettyjä yhteisön tukijärjestelmiä koskevan yhdennetyn hallinto- ja valvontajärjestelmän yksityiskohtaisista soveltamissäännöistä 23 päivänä joulukuuta 1992 annetun komission asetuksen (ETY) N:o 3887/92(7) mukaisesti asetuksen (ETY) N:o 3508/92 2 artiklassa tarkoitettuja tukihakemuksia sekä yhdennettyä valvontajärjestelmää sovelletaan uuhi- ja vuohipalkkiojärjestelmään markkinointivuodesta 1994,
yhdennetyssä järjestelmässä toistetaan olennaisilta osin lampaan- ja vuohenlihan tuottajapalkkion soveltamista koskevista yksityiskohtaisista säännöistä 26 päivänä lokakuuta 1984 annettua komission asetusta (ETY) N:o 3007/84(8), sellaisena kuin se on viimeksi muutettuna asetuksella (ETY) N:o 3204/92(9); sen vuoksi olisi kumottava asetus (ETY) N:o 3007/84,
olisi tehtävä koonnelma asetuksen (ETY) N:o 3007/84 niistä säännöksistä, jotka eivät esiinny yhdennetyssä järjestelmässä, ja erityisesti hakemusten jättöajasta, eläinten pitoajasta tilalla, palkkion ja/tai ennakon maksamiseen sovellettavasta muuntokurssista; ennen eläinten tunnistamisesta ja rekisteröinnistä 27 päivänä marraskuuta 1992 annetun neuvoston direktiivin 92/102/ETY(10) voimaantuloa olisi myös säädettävä jäsenvaltioiden tilan ulkopuolisen pitoajan valvontaa varten käyttöön ottamalta rekisteröintijärjestelmältä vaadittavista vähimmäisedellytyksistä,
tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla Hakemukset
1 Tiettyjä yhteisön tukijärjestelmiä koskevan yhdennetyn hallinto- ja valvontajärjestelmän osalta asetuksissa (ETY) N:o 3508/92 ja (ETY) N:o 3887/92 säädettyjen edellytysten lisäksi tuottajan on ilmoitettava palkkiohakemuksessaan, pitääkö hän kaupan uuhen maitoa tai siitä valmistettuja maitotuotteita sinä markkinointivuonna, jota varten palkkiota haetaan.
2 Lampaan- ja vuohenlihan tuottajapalkkiohakemukset on jätettävä jäsenvaltion nimeämälle viranomaiselle, jonka toimialueella tila sijaitsee, kunkin jäsenvaltion vahvistamana aikana sitä markkinointivuotta edeltävän marraskuun 1 päivän ja sitä markkinointivuotta seuraavan huhtikuun 30 päivän välisenä aikana, jota varten hakemukset esitetään.
Yhden jättöajan asemesta jäsenvaltiot voivat määrittää kaksi erillistä hakemusten jättöaikaa edellä tarkoitetun jakson aikana. Tällöin näiden jäsenvaltioiden tuottaja voi jättää palkkiohakemuksensa ainoastaan toisen jättöajan kuluessa.
Yhdistynyt kuningaskunta voi vahvistaa Pohjois-Irlannin osalta yhden tai kaksi Ison-Britannian osalta vahvistetu(i)sta jättöajasta (-ajoista) poikkeavaa jättöaikaa.
3 Tilalla pitoaika, jonka kuluessa tuottaja sitoutuu pitämään tilallaan palkkion hakemista varten sen määrän uuhia ja/tai vuohia, on 100 päivää 2 kohdassa tarkoitetun hakemusten jättöajan viimeisestä päivästä.
Neuvoston asetuksen (ETY, Euratom) N:o 1182/71(11) 3 artiklan 4 kohtaa ei sovelleta edellä tarkoitetun 100 päivän jakson määrittämiseen.
4 Kunkin hakemuksen on koskettava vähintään 10 uuhta ja/tai vuohta.
2 artikla Tiedonannot
Jäsenvaltioiden on annettava komissiolle tiedoksi kunkin vuoden heinäkuun 31 päivään mennessä 1 artiklan 2 kohdassa säädettynä aikana esitettyjä palkkiohakemuksia koskevat tiedot. Tätä varten niiden on käytettävä lomakkeita, joiden malli esitetään liitteessä.
Ensimmäisessä kohdassa tarkoitetut tiedot on pyynnöstä annettava lampaan- ja vuohenliha-alan virallisten tilastojen laadinnasta vastaavien kansallisten viranomaisten käyttöön.
3 artikla Palkkiokelpoisuus
1 Asetuksen (ETY) N:o 3013/89 5 artiklassa tarkoitettu palkkio maksetaan kuhunkin palkkiokelpoisten eläinten luokkaan kuuluvien eläinten lukumäärälle, jonka tuottaja pitää tilallaan 1 artiklan 3 kohdassa tarkoitetulla tilalla pitoaikana.
2 Palkkiota koskevien hakemusten valvontaa varten palkkiokelpoisina pidetään eläimiä, jotka täyttävät asetuksen (ETY) N:o 3493/90 1 artiklan 4 ja 5 kohdassa tarkoitetuissa määritelmissä säädetyt edellytykset tilalla pitoajan viimeisenä päivänä.
4 artikla Tarkastukset
1 Tarkastukset paikalla tehdään asetuksen (ETY) N:o 3887/92 6 artiklan säännösten mukaisesti ja sovellettavan katraan liikkeiden jatkuvan rekisteröintijärjestelmän on oltava direktiivin 92/102/ETY 4 artiklassa annettujen sääntöjen mukainen.
Kuitenkin markkinointivuonna 1994, jos jäsenvaltio ei vielä ole ottanut käyttöön ensimmäisessä kohdassa tarkoitettua rekisteröintijärjestelmää, se voi käyttää tämän asemesta rekisteröintijärjestelmää, joka ilmaisee jatkuvasti ja selkeästi katraan tosiasiallisen tilanteen. Tämän järjestelmän on sisällettävä erityisesti seuraavat merkinnät:
- tilan uuhien ja/tai vuohien määrä jäsenvaltion vahvistamana ajankohtana,
- ensimmäistä kertaa astutettujen määrä ja karitsoimis/vohlimispäivä,
- uuhien ja/tai vuohien ostopäivät sekä ilmoitus niiden määrästä ja myyjästä tai ostopaikasta, kun myynti on tapahtunut huutokaupalla,
- uuhien ja/tai vuohien myyntipäivät sekä ilmoitus niiden lukumäärästä ja ostajasta tai myyntipaikasta, kun myynti on tapahtunut huutokaupalla,
- maininta ylivoimaisen esteen ja luonnonolosuhteiden aiheuttamasta uuhi- ja/tai vuohikatraan pienenemisestä sekä ilmoitus tapahtuman päivämäärästä, kyseisten eläinten lukumäärästä ja tapahtuman aiheuttajasta.
Kyseisten jäsenvaltioiden on annettava komissiolle tieto tätä tarkoitusta varten annetuista kansallisista säännöksistä ennen markkinointivuotta 1994.
Näissä jäsenvaltioissa vähintään 50 prosenttia vaadittavista vähimmäistarkastuksista on tehtävä tilalla pitoaikana ja palkkion saamiseksi tuottajan on pidettävä rekisteriä, joka mahdollistaa jatkuvan rekisteröintijärjestelmän käyttöön ottamisen.
2 Jäsenvaltioiden on laadittava kustakin markkinointivuodesta arvio tuottajista, jotka pitävät kaupan uuhen maitoa tai siitä saatavia maitotuotteita. Tämä arvio tehdään 1 artiklan 1 kohdassa tarkoitettujen tuottajien ilmoitusten perusteella. Lisäksi jäsenvaltioiden on otettava tämän arvion laadinnassa huomioon toteutettujen tarkastusten tulokset ja kaikki muut toimivaltaisen viranomaisen käytettävissä olevat tietolähteet, ja erityisesti jalostajien tai jakelijoiden antamat tuottajien uuhien maidon ja maitotuotteiden kaupan pitämistä koskevat tiedot.
5 artikla Maksu
1 Asetuksen (ETY) N:o 3013/89 5 artiklan 6 kohdan toisessa alakohdassa säädettyä ennakkoa ei voida maksaa ennen 1 artiklan 3 kohdassa tarkoitetun tilalla pitoajan päättymistä.
2 Palkkio ja kun ennakko on maksettu, jäännös maksetaan sen markkinointivuoden päättymistä seuraavan lokakuun 15 päivään mennessä, jota varten palkkio myönnetään.
3 Palkkiokelpoista eläintä kohti maksettava palkkio ja arvioitu palkkiosumman ennakko palkkiokelpoista eläintä kohti - silloin kun ennakkoa maksetaan - maksetaan ainoastaan, jos uuhta kohti vahvistettu summa on vähintään yksi ecu.
6 artikla Muuntokurssit
1 Asetuksen (ETY) N:o 3013/89 5 artiklan 6 kohdan toisessa alakohdassa tarkoitetun ennakkosumman muuntokurssina sovelletaan sen markkinointivuoden ensimmäisenä päivänä voimassa olevaa edustavaa kurssia, jota varten tämä palkkio myönnetään.
2 Muuntokurssi, jota sovelletaan:
- asetuksen (ETY) N:o 3013/89 5 artiklan 6 kohdan neljännessä alakohdassa tarkoitettuun palkkion ja jäännöksen määrään,
- ensimmäisessä luetelmakohdassa tarkoitettuun palkkion ja jäännöksen määrään silloin, kun maksu siirretään seuraavalle markkinointivuodelle ja
- asetuksen (ETY) N:o 3493/90 4 artiklassa tarkoitettuun vähennyksen määrään,
on sen markkinointivuoden viimeisenä päivänä voimassa oleva edustava kurssi, jota varten palkkio myönnetään.
7 artikla Lisätoimenpiteet
Jäsenvaltioiden on toteutettava kaikki tarvittavat lisätoimenpiteet tämän asetuksen säännösten noudattamisen varmistamiseksi ja annettava edellä tarkoitetut toimenpiteet tiedoksi komissiolle.
8 artikla Kumoaminen
Kumotaan asetus (ETY) N:o 3007/84.
9 artikla Voimaantulo
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 1994.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 1993.

Labels: 10
12
19
6